Zdeněk Liška

Zdeněk Liška (* 16. marec 1922 Smečno – † 13. júl 1983 Praha) bol český hudobný skladateľ, ktorý sa venoval predovšetkým filmovej hudbe. Liškova hudba je nezmazateľne zapísaná v histórii filmového umenia 20. storočia. Ako jeden z prvých dokázal, že filmová hudba je nielen rovnocennou emotívnou súčasťou celého filmu, ale aj dramaturgicky dotvára umeleckú kvalitu celého diela.

Biografie a tvorba 
Liška pochádzal z muzikantskej rodiny a už v detstve prejavoval nadpriemerný hudobný talent. V roku 1944 absolvoval pražské konzervatórium v odbore kompozícia a dirigovanie, krátko pôsobil ako dirigent amatérskej filharmónie v Slanom (1944 – 1945). Po vojne začal pôsobiť ako hudobný skladateľ v štúdiu krátkeho filmu v Zlíne.

Ako prvá ho preslávila hudba k filmu Vynález zkázy Karla Zemana, vytvorenom v roku 1958, ktorá je skutočne objavná – autor v nej používa postupov, o ktorých sa dá povedať, že ide o prvú sofistikovanú „industriálnu“ hudbu dávno pred vznikom tohto žánru. Množstvu významných českých a slovenských filmov prispel svojim výnimočným „janáčkovským“ hudobným rukopisom k ich umeleckej veľkosti, napríklad Vláčilovym skvostom Markéta Lazarová a Údolí včel, alebo Hertzovmu filmu Spalovač mrtvol. Liškova hudba je aj pri zbežnom počutí nezameniteľná vďaka svojmu charakteristickému zvuku a nečakaným harmonickým postupom smerom k lahodným melodickým motívom. Experimentálny zvukový charakter má sprievod k Polákovmu sci-fi filmu IKarie XB-1 alebo ku komédii Jáchyme, hoď ho do stroje.

Medzi jeho umelecké vrcholy patrí okrem uvedených titulov aj hudba k filmom Obchod na korze, Ďáblova past, Ovoce stromů rajských jíme, Stíny horkého léta alebo Signum laudis. Bol neobyčajne plodným tvorcom, ako autor našiel uplatnenie vo viac ako sto šesťdesiatich celovečerných a v štyroch stovkách krátko a stredometrážnych filmoch. Venoval sa aj scénickej (Karlínské divadlo, Laterna Magika – za hudbu pre Kinoautomat na svetovej výstave Expo ’67 v Montreale, spoločne s Radúzom Činčerom a Jaroslavom Fričom stal laureátom štátnej ceny) a televíznej hudbe (Sequensove seriály Hříšní lidé města pražského a 30 prípadov majora Zemana).

V roku 2000 uviedla Česká televize dokument o jeho živote a diele pod názvom Zdeněk Liška (réžia Petr Ruttner).

Výber z filmografie 
 1950 – Pára nad hrncem
 1952 – Poklad Ptačího ostrova
 1953 – Z Argentiny do Mexika, Afrika I a II
 1956 – Míček Flíček
 1957 – Tam na konečné, Nové světy (výber archívnej hudby)
 1958 – Vynález zkázy, Muž mnoha tváří
 1959 – Probuzení
 1960 – Vyšší princip, Holubice, Laterna magika II.
 1961 – Baron Prášil, Ďáblova past, Labyrint srdce, Spadla s měsíce, Muž z prvního století
 1962 – Půlnoční mše
 1963 – Cesta hlubokým lesem, Tři zlaté vlasy děda Vševěda, Ikarie XB-1, Smrt si říká Engelchen
 1964 – Čintamani a podvodník, Obžalovaný, Jak dělat podobiznu ptáka
 1965 – Obchod na korze, Sběrné surovosti
 1966 – Poklad byzantského kupce, Lidé z maringotek, Anděl blažené smrti
 1967 – Údolí včel, Zmluva s diablom, Útěk, Marketa Lazarová
 1968 – Spalovač mrtvol, Spravedlnost pro Selvina, Hříšní lidé města pražského
 1969 – Adelheid, Vtáčkovia, siroty a blázni, Touha zvaná Anada, Ovoce stromů rajských jíme
 1970 – Partie krásného dragouna, Medená veža
 1971 – Smrt černého krále, Pěnička a Paraplíčko, Orlie pierko
 1972 – Vlak do stanice Nebe, Ukradená bitva
 1973 – Pověst o stříbrné jedli, Hriech Kataríny Padychovej
 1974 – Kto odchádza v daždi, Poslední ples na rožnovské plovárně, Jáchyme, hoď ho do stroje
 1975 – Tak láska začíná, Nevěsta s nejkrásnějšíma očima
 1976 – Dým bramborové natě, Smrt mouchy, Odysseus a hvězdy
 1977 – Volání rodu, Na Veliké řece, Osada Havranů, Stíny horkého léta, Příběh lásky a cti, Hodina pravdy
 1978 – Silnější než strach, Čekání na déšť, Setkání v červenci
 1979 – A poběžím až na kraj světa, Smrť šitá na mieru
 1980 – Signum laudis
 1981 – Kam zmizel kurýr

Zdroj

Externé odkazy 
  , dost. 
 , dost. 
  , dost. 
  , dost. 

Českí skladatelia filmovej hudby
Skladatelia vážnej hudby
Českí hudobní skladatelia